Úrad vlády SR						 Na rokovanie vlády SR
Sekcia hospodárskej politiky					 dňa  5.6.2003
									 k číslu: 3946/2003
									 k bodu: 28

S t a n o v i s k o

k Návrhu systému priamych platieb v poľnohospodárstve

I.

	Materiál predkladá minister pôdohospodárstva z vlastnej iniciatívy.

	Priame platby v poľnohospodárstve tvoria rozhodujúcu časť výdavkov Európskeho spoločenstva. Musia byť vyplácané prostredníctvom integrovaného administratívneho a kontrolného systému (IACS). Zmluva o pristúpení dáva novým členským štátom možnosť dočasne zaviesť na svojom území jednoduchší systém vyplácania podpôr systémom jednotnej platby na plochu (SAP) poľnohospodárskej pôdy. 

	Vzhľadom na konštatovanú vyššiu  technickú a administratívnu náročnosť, ako aj časovú tieseň v budovaní IACS a riziko nepripravenosti jeho rutinnej prevádzky a činnosti s ním spätej Jednotnej platobnej agentúry k 1.1.2004 (najneskôr ku dňu vstupu SR do EÚ 1.5.2004) predkladá sa vláde SR na schválenie implementovať v SR relatívne jednoduchší systém SAP s cieľom uplatňovať ho v rokoch 2004 – 2006. Navrhovaná alternatíva zodpovedá aj výsledkom rokovaní MP SR v EK a odporúčaniam jej misií, uvedeným smerom sa orientujú aj ďalšie vstupujúce štáty do EÚ.

II.

	Vyhodnotenie pripomienkového konania, uskutočneného v skrátenom postupe uvádza, že od oslovených 17 subjektov boli do stanoveného termínu vznesené 4 obyčajné pripomienky. Z nich neakceptovanie pripomienky MPSVR SR a 2 pripomienok  (z toho 1 čiastočne) Zväzu poľnohospodárskych družstiev a obchodných spoločností, ako aj ďalšej akceptovanej pripomienky zväzu  MP SR vysvetlilo. (Týkali sa najmä požiadavky na podrobnejšie hodnotenie dopadov uplatnenia SAP na podnikateľskú sféru).

III.

	Návrh na uplatnenie alternatívneho systému priamych platieb v poľnohospodárstve možno považovať za odôvodnený a prijateľný.

	Treba poznamenať, že:
- návrh je spracovaný bez uvedenia súvislostí a odpočtu vecného plnenia úloh uznesenia vlády SR č. 1265/2002, ktorým bol upravený postup implementácie IACS v SR, 
- uvedenie stavu rozpracovanosti systému IACS podľa jeho subsystémov a miery ich uplatnenia v SAP by bolo argumentačne užitočné a umožnilo by, spolu s vyjadrením príslušných súvislostí, preukázať, že funkčnosť systému priamych platieb SAP v súčinnosti s Jednotnou platobnou agentúrou bude zabezpečená k stanovenému termínu.

	Z uvedeného hľadiska treba konštatovať, že predložený návrh uznesenia vlády  SR by  mal reagovať aj na úlohy uvedené v cit. uznesení  vlády  SR  č. 1265/20.11.2002. 

	V návrhu uznesenia vlády odporúčame v časti B. doplniť novú úlohu a upraviť ho takto:

B.1.  vybudovať a zaviesť systém SAP do rutinnej prevádzky
 Termín: do 31.12.2003,

B.2.  uplatňovať v SR v rokoch 2004 – 2006 systém priamych platieb  v poľnohospodárstve v podobe jednotnej platby na plochu, tak ako je  definovaný v Zmluve o pristúpení SR k ES. 

	Odporúčame vláde SR rozhodnúť o materiáli s prihliadnutím na uvedené pripomienky.

Bratislava 4.6.2003
Vypracoval: A. Puškár					 	

Schválil:  Jozef  Valera
									generálny riaditeľ sekcie